钦定古今图书集成/方舆汇编/职方典/第1418卷 > 《修筑庆远府城记》杨梁
## 钦定古今图书集成/方舆汇编/职方典/第1418卷 > 《修筑庆远府城记》杨梁

庆远古宜州。其城自唐天宝元年刺史吴怀忠奏筑，
周回四里五十步，凡为门五，而屋于雉堞者四百八
十。历五季，宋、元皆因之，是谓旧城。今有罗咸《城池图
记》，刻石府庠，其形胜犹可考。我明洪武二十九年，开
设庆卫，始拓东门外筑城以广之，凡五里五十八步，
是谓新城。由兹遂二为一，通计九里一百一十三步，
串楼为间千二百有二。乃塞旧城之小南门，而总为
门者六：其东曰永安，西曰定远，旧南曰镇定，新南曰
武定，旧北曰拱辰，新北曰太和。东、西南门各环以瓮
城。更旧城之东门为中谯楼，上置钟鼓刻漏。后皆毁
于火，其城自是有修葺者。见侍郎章公纶《在府之记》。
正德十四年乙卯，大祲，军民多殍亡，而城倾圮殆尽。
卫指挥王濬申议，以“河池哨岁榷金城江商税银解
府帑者，许分给修城之用，串楼每间给银九钱五分，
当道增至一两。”遂以旧北门之西至旧南门，檄府籍
民之殷实者领修，共四百九十五间。旧北门之东至
旧南门属卫。而濬之子祯义以指挥千百户及荫舍
之俸、屯军之粮，各多寡为差，领修共七百四十二间，
工始有准，而可责成。奈岁月迭迁，则人多凋耗，事复
变更，则倾圮益甚矣。嘉靖二十八年春，蒙钦差督理
粮储，巡察边务兼分守右道大藩参新建魏公、钦差
整饬右江兵备兼分巡道大宪副姑苏徐公按临偕
阅视之，见其极敝，檄府卫修筑焉。顾罹岁旱，而职官
军民，属时多故，厥功未成。是年冬十月望，魏公后至，
遂命府同知吴旦董之，守备门崇文分督之。公日一二出夫惰勤者以惩劝之，其威赫然而雷动，其令肃
然而风行，如是众力偕作，而门观堞楼墉垣之仆者
起、露者庇、陋者雅、脆者坚，盖二十馀年废坠，其功聿
成于旬日间，非公有“干旋乾坤、掀揭日月”之手，谅不
能及公之心。惟欲卫一郡诸司之治署，保百万生民
之命脉，如《易》设险守国，说民忘劳，已两得之。况学以
为己、仕以为人，皆公之所以为心者也。若夫清五所
之屯粮以复逋租，招三洛之叛兵以充武士、筑永宁
之外垣以防夜警，征降寇之田赋以足军饷。斯心也，
推之于天下之事，举斯心无弗可为者，公诚不负所
学而优于仕矣。惟公夙德重望，久受当宁之知，寻入
秉钧衡，以心兹藩之心，而心乎天下，又天下之心之
所同仰者也。而后之监司，凡莅庆远者，皆能心公之
心，则兹郡永有攸赖。而公之馀泽，沛于龙江，濛水之
埃梁，衰眊无似，素乏《春秋》之笔。第以府备，属纪贞珉，
谨昭我公之心于天下后世云尔。